b'\n_START_ARTICLE_\nTheoderich Suur\n_START_PARAGRAPH_\nTheoderich Suur (451 v\xc3\xb5i 454 \xe2\x80\x93 30. august 526) oli idagootide kuningas alates 488. aastast  ning l\xc3\xa4\xc3\xa4negootide regent alates 511. aastast kuni surmani._NEWLINE_Nooruses oli Theoderich elanud Ida-Rooma riigis ning oli seet\xc3\xb5ttu suhteliselt haritud ning Rooma kultuurip\xc3\xa4randit austav valitseja._NEWLINE_Aastal 489 tungis Theoderich idagootide eesotsas Itaaliasse, kus v\xc3\xb5itles germaanlase Odoakeriga, kes oli viimase L\xc3\xa4\xc3\xa4ne-Rooma keisri kukutanud ning end Itaalia kuningaks kuulutanud. 492. aastal s\xc3\xb5lmisid Theoderich ja Odoaker lepingu, millega pidid hakkama koos Itaaliat valitsema. Kuid juba j\xc3\xa4rgmisel aastal lasi Theoderich Odoakeri tappa ning sai Itaalia ainuvalitsejaks, resideerides L\xc3\xa4\xc3\xa4ne-Rooma viimases pealinnas Ravennas. Ta toetas antiikp\xc3\xa4randi s\xc3\xa4ilitamist ning p\xc3\xbc\xc3\xbcdis lahus hoida ka roomlasi ja idagoote, keelates nendevahelised abielud. Theoderich oli oma aja silmapaistvamaid barbarite kuningaid, kes suutis muuhulgas peatada ka frankide ekspansiooni l\xc3\xb5unasse, s\xc3\xb5lmides selleks liidu l\xc3\xa4\xc3\xa4negootidega._NEWLINE_Theoderich rajas Itaalias tugeva Idagootide riigi, ent sellele vaatamata ei suutnud tema j\xc3\xa4rglased seista eriti edukalt vastu Justinianus Suure sissetungile, mist\xc3\xb5ttu Itaalia langes  m\xc3\xb5neks ajaks taas Ida-Rooma riigi k\xc3\xa4tte, sest tema \xc3\xbcritus moodustada germaanlaste \xc3\xbchisrinnet Ida-Rooma vastu kukkus Chlodowechi vastuseisu t\xc3\xb5ttu l\xc3\xa4bi.'